**ELŐTERJESZTÉS**

**Szombathely Megyei Jogú Város Közgyűlésének 2023. november 9-i rendkívüli ülésére**

**Javaslat**

**az „Új bölcsőde építése Szombathely Szentkirályi városrészen” elnevezésű projekttel kapcsolatos döntés meghozatalára**

Szombathely Megyei Jogú Város Közgyűlése a 268/2021.(XII.16.) Kgy. számú határozatában döntött arról, hogy jóváhagyja a Szombathely, Szentkirályi városrészen új bölcsőde építésére vonatkozó koncepcionális javaslatot és elhatározta támogatási kérelem benyújtását az RRF-1.1.2-2021 kódszámú „Bölcsődei nevelés fejlesztése” című pályázati felhívásra.

A benyújtott kérelem alapján a projekt támogatást nyert. A támogató Miniszterelnökség nevében eljáró Magyar Államkincstár és Önkormányzatunk között 2022. május 13. napján jött létre a Támogatási Szerződés. A projekt támogatási összege 600.000.000 Ft. A projekt támogatási intenzitása 100 %. A Támogatási szerződés eddig 5 alkalommal került módosításra. A Támogatási Szerződés 5. sz. módosítása iránti igény 2023. október 12-én került benyújtásra, amelynek elfogadásáról 2023. október 18-án érkezett meg az értesítő levél, hatályba lépése 2023. október 24. napja volt.

Jelenleg a kivitelezésre vonatkozó közbeszerzési eljárás folyamatban van, amelyre 11 ajánlattevő tett ajánlatot.A nyertes a WESTUNION-PLAN KFt., az ajánlati ár nettó 410 736 429 Ft. A Közbeszerzési Felügyeleti Főosztály közbeszerzési záró tanúsítványa támogató tartalmú, a szerződés még nem került megkötésre. A szerződéskötési moratórium 2023. október 18. és 2023. október 27. közötti időszakra vonatkozott. A szerződés megkötésére a közbeszerzési szabályok miatt 2023. október 28. és 2023. december 18. közötti időszakban van mód, eddig tart a felek tekintetében az ajánlati kötöttség. Amennyiben az Önkormányzat az ajánlati kötöttsége ellenére nem kötné meg a szerződést, úgy a kivitelező kártérítés igénnyel léphetne fel az Önkormányzattal szemben.

2023. október 24-i dátummal a Miniszterelnökség Helyreállítási Terv Végrehajtásáért Felelős Helyettes Államtitkárság szabálytalansági eljárást indított az RRF-1.1.2-2021 kódszámú „Bölcsődei nevelés fejlesztése” című pályázati felhívás alapján folyamatban lévő „Új bölcsőde építése Szombathely Szentkirályi városrészen” elnevezésű projekttel kapcsolatban. A dokumentum az előterjesztés 1. mellékletét képezi. Ennek értelmében három szabálytalansági gyanú bejelentés történt, amelyek egy eljárásban kerülnek kivizsgálásra arra figyelemmel, hogy mindhárom bejelentés a projekt 2. számú mérföldkövének nem megfelelő teljesítésére, illetve a mérföldkőhöz kapcsolódó elszámolási és beszámolási kötelezettségének elmulasztására vonatkozik.

2023. október 24. napján a szabálytalansági eljárás megindításával egyidejűleg az előterjesztés 2. számú mellékletét képező dokumentumban arról tájékoztatott Miniszterelnökség Helyreállítási Terv Végrehajtásáért Felelős Helyettes Államtitkársága, hogy a projekt tekintetében szerződés szintű pénzügyi felfüggesztésre került sor a szabálytalansági eljárás megindítására figyelemmel.

A projekt tekintetében a projektmenedzseri feladatokat a Savaria Városfejlesztési Kft. (a továbbiakban: Kft.) látja el. Szakmai véleménye a következők szerint összegezhető. A szabálytalansági eljárást megindító dokumentum a támogatási szerződés 3. módosítása szerinti mérföldkő elérési dátummal számol azzal, hogy egy negyedik módosítási kérelem is folyamatban van. Időközben azonban elfogadásra került az 5. számú támogatás szerződés módosítás is, melynek hatályba lépése 2023. október 24. napja volt. A Kft. következetes álláspontja szerint ennek értelmében a jelenleg hatályos támogatás szerződés szerint a mérföldkő elérésének dátuma jelenleg 2023. november 15., a beszámolás kötelezettség pedig ennek értelmében november 30. napja. A kivitelezési munkákra vonatkozó vállalkozási szerződés megkötése 2023. október 28. napjától lehetséges, így várhatóan november elején a felek részéről megkötésre kerül a szükséges határidőben a szerződés, a mérföldkőhöz tartozó szakmai beszámoló és kifizetési kérelem benyújtása pedig határidőre teljesül. A szabálytalansági eljárásra határidőben benyújtott, a projektmenedzser által összeállított észrevétel az előterjesztés 3. számú mellékletét képezi.

A fent leírtak értelmében döntést szükséges hozni abban a kérdésben, hogy a szabálytalansági eljárás megindítása ismeretében a közbeszerzési eljárást lezárható-e a vállalkozási szerződés megkötésével.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2023. november „ ”**

**/: Dr. Nemény András :/**

**HATÁROZATI JAVASLAT**

**………./2023.(XI.9.) Kgy. számú határozat**

Szombathely Megyei Jogú Város Közgyűlése megismerte a Javaslat az „Új bölcsőde építése Szombathely Szentkirályi városrészen” elnevezésű projekttel kapcsolatos döntés meghozatalára című előterjesztésben foglaltakat. A szabálytalansági eljárás részletei és a kifizetések felfüggesztése ismeretében úgy határoz, hogy kerüljön megkötésre a kivitelezésre a szerződés a közbeszerzési eljárás nyertesével.

A Közgyűlés felhatalmazza a polgármestert a vállalkozási szerződés megkötésére és minden, a projekt folytatásával kapcsolatos további intézkedés megtételére.

**Felelős:** Dr. Nemény András polgármester

Dr. Horváth Attila alpolgármester

(A végrehajtás előkészítéséért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője

Dr. Kovácsné Takács Klaudia, a Savaria Városfejlesztési Kft. ügyvezetője)

**Határidő:** azonnal